钦定古今图书集成/明伦汇编/官常典/第542卷 > 黄应甲
## 钦定古今图书集成/明伦汇编/官常典/第542卷 > 黄应甲

按《明外史李锡传》：“应甲不知何许人。隆庆中，以浔梧
左参将从俞大猷讨平韦银豹，进秩二等。万历五年，
屡迁浙江总兵官，改镇广东。龙川鲍时秀者，妻杜氏，
有妖术，乃据义都缑岭，立二十四方大总，自号无敌
峒王。既降复反，应甲讨平之。蜑户苏观陞、周才雄招
亡命数千人，纵掠雷、廉间，杀断州千户田治。应甲率”
五军并进，生擒观陞、才雄，斩首四百馀级，其党缚酋
长陈泉以降。未几，梁本豪乱。本豪故曾一本党，亦蜑
户也。一本诛窜海中，习水战，远通西洋，且结倭兵为
助，杀千户，掠通判以去。十年六月，总督陈瑞与应甲
谋，分水军二，南驻老万山备倭，东驻虎门备蜑，别以
两军备外海，两军扼要害，水军沈蜑舟二十，生获本
豪。诸军竞进，大破之石茅洲。贼复奔潭洲、沙湾，聚舟
二百及倭舟十相掎角。诸将合追，先后俘斩千六百
有奇，沈其舟二百馀，抚降者二千五百。帝为告郊庙，
大行。叙赉、应甲等，进秩有差。他倭寇琼、崖，应甲斩首
二百馀，夺其舟，再赐金。旋入佥左军府。罢归，卒。